送秦德久守安豐
作者：周紫芝
朝代：宋

paragraphs: 師行朔野不記年，兩淮千里無炊烟。
君王偃革似建武，始遣循吏來安邊。
今日安豐非故壘，夜聞夷歌隔淮水。
况當兩國不交兵，高塹深溝豈須爾。
朝不鳴刁夜滅烽，吉語上聞天自喜。
但令南畝棲餘糧，盡驅流冗歸故鄉。
會見今年八九月，處處棗紅梨子黄。
四郊無兵門有戟，淮上山青淮水碧。
樽前一曲柳枝歌，釀酒擊鮮公燕客。